Rijeka, 26. kolovoza 2020.g.

**OBJAVA ZA MEDIJE**

**VIDEO-INSTALACIJA *SHEMA STVARI* AMERIČKE UMJETNICE**

**JENNIFER LYN MORONE U RIJEČKOJ FILODRAMMATICI**

**U četvrtak, 27. kolovoza 2020.g. u 19 sati u** **Galeriji Filodrammatica**(Korzo 28/1, Rijeka**), nakon više od godine dana rada na ovom projektu,** **američka umjetnica Jennifer Lyn Morone predstavit će trokanalnu video-instalaciju *Shema stvari*, koja se bavi svakodnevicom nekolicine likova koji žive u poželjnom post-radničkom svijetu.**

**Jennifer Lyn Morone**, **umjetnica je koja se već godinama bavi problematikom položaja pojedinca u suvremenom svijetu rada. Kako bi pokušala isprovocirati vladajući ekonomsko-pravni sustav iznutra, 2014. je samu sebe registrirala kao korporaciju**[***Jennifer Lyn Morone™ Inc***](http://jenniferlynmorone.com)**, čija je danas upraviteljica, dioničarka i osnovni proizvod koji se može kupovati u**[**online shopu**](https://store.jenniferlynmorone.com)**.**

**Morone u *Shemi stvari* polazi od tvrdnje da je ubrzan razvoj tehnologije možda promijenio prirodu rada za neke, ali nije raskrčio put prema boljem, održivom životu, što je najavljivalo (utopijsko) obećanje da će nas tehnološki napredak jednoga dana dovesti do svijeta u kojemu strojevi sve rade, a ljudi uživaju u obilju i dokolici.***Poziv za suradnju došao mi je u trenutku kada sam i sama već intenzivno promišljala o temi rada i njegovoj budućnosti. Trudila sam se ne otići putem negativnosti, već upravo suprotno: što mi kao društvo i kao individualci možemo učiniti kako bismo se prilagodili promjenama i kako bismo popravili narušeno stanje, ukoliko koncept rada kakav danas poznajemo nestane*, rekla je u najavi instalacije autorica **Morone** i istaknula kako je u Rijeci provela dosta vremena tijekom kojeg je upoznala puno ljudi i njihove načine razmišljanja.   
*Ja ipak dolazim iz Amerike i moje je mišljenje i pogled na ovu temu definiran tamošnjim stanjem, tako da je zapravo bilo zanimljivo uspoređivati iskustva. Nadam se da će ljudi početi više promišljati o promjenama koje nam se na području rada događaju i o tome kako svatko od nas može napraviti neku promjenu*, zaključila je Morone.

**U video-instalaciji pojavljuju se i glume Sendi Bakotić, Anja Sabol, Tonka Mršić, Denis Kirinčić, Mia Rukavina, Zdravko Tovilović, Nebojša Zelič i drugi, dok su za video i zvuk bili zaduženi Sara Salamon, Ivan Vranjić i Ivo Vičić. Scenarij, režiju i montažu potpisuje Jennifer Lyn Morone, pomoćnik redateljice je Leo Kirinčić, a producentica Vanda Velagić iz Drugog mora.**

*U stvaranju ovog rada sudjelovalo je 20-ak ljudi koji su predstavili svoju viziju budućnosti po pitanju problematike rada, u kojem će smjeru ona ići i na koji način će se mijenjati, a nama je to izuzetno zanimljivo budući da je upravo rad glavna tematska okosnica pravca Dopolavoro. S Jennifer Lyn Morone smo surađivali već 2017. godine i drago mi je što ponovo imamo priliku raditi zajedno, a posebno mi je drago što je ovaj rad produkcijski nastao u Rijeci*, istaknuo je **Davor Mišković**, direktor Udruge Drugo more i voditelj programa Dopolavoro EPK.

Instalacija je nastala na temelju zaključaka umjetničinih razgovora sa stručnjacima iz područja tehnologije, politike i znanosti, ali i suradnje s polaznicima imaginacijskih radionica pisanja priča i scenarija o mogućoj budućnosti, tj. alternativnoj sadašnjosti svijeta rada, koje su se održale u Rijeci u lipnju 2019. godine.

**Video-instalacija ostaje otvorena** **do 18. rujna, svakim danom od 17 do 21 sat, a ulaz je slobodan.** Rad je nastao u produkciji **Drugog mora, u okviru programa Dopolavoro projekta Rijeka 2020 – Europska prijestolnica kulture**.  
*Teme kojima se bavi programski pravac Dopolavoro su teme koje su trenutno aktualne na europskoj razini i izuzetno su važne. Na cjelokupnom konceptu ovog programskog pravca radilo se nekoliko godina i mislim da je rezultat i više nego uspješan što dokazuju i izložbe koje su trenutno postavljene u Exportu. Smatram da kvalitetom programa koji provodi Drugo more možemo parirati drugim europskim gradovima i na to sam iznimno ponosna*, naglasila je rukovoditeljica programa RIJEKE 2020 **Emina Višnić**.

**U skladu s preporučenim epidemiološkim mjerama, kojima se izbjegava okupljanje velikog broja ljudi, u prostoru galerije, pri razgledu video-instalacije istovremeno će moći biti najviše 15 posjetitelja, koje se poziva da na ulazu dezinficiraju ruke, održavaju odgovarajuću međusobnu udaljenost i obavezno nose zaštitnu masku.**

Video-instalaciju Shema stvari podržali su **Ministarstvo kulture i medija RH** i **Grad Rijeka - Odjel za kulturu**. Udruga Drugo more korisnik je financijske podrške **Zaklade Kultura nova**, dok je Jennifer Lyn Morone podržana od strane **Zaklade RadicalxChange**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42